section_heading: Običaji i kultura
paragraph_text: Zafimaniry su kao ljudi iz šume stekli veliko znanje o drvodjelstvu i obradi drva. Drvo rabe za sve, od zidova, prozora, stupova, greda, stolica, škrinja, alata do kuhinjskog posuđa. Svaki od tih predmeta je dojmljivo obrađen s brojnim ukrasnim rezbarijama. Rabe oko dvadeset različitih vrsta drva, od kojih svako ima svoju različitu namjenu. Od drva grade svoje kuće i grobnice, tradicionalnom tehnikom pera i utora bez ijednog metalnog čavla ili klina za spojeve. Geometrijski motivi kojima ukrašavaju većinu svojih radova su simbolični i ne odražavaju samo njihovo austronezijsko podrijetlo već i arapske utjecaje koji prožimaju malgašku kulturu.